Só lyk Jakarandastad se watervlakke nouArgieffoto (Foto: Unsplash) Die effens koeler temperatuur in die Tshwane-omgewing het vir welkome verligting gesorg en tot ’n daling in Pretorianers se waterverbruik gelei. Dit beteken egter nie dat waterbeperkings vinnig opgehef gaan word nie, waarsku Daryl Johnston, burgemeesterskomiteelid vir nutsdienste by die Tshwane-metroraad. “Die beperkings in Gauteng is grootliks te wyte aan oormatige gebruik van water en totdat die gebruiksvlak voldoende daal, sal ons steeds beperkings benodig.” Inwoners van Rayton, oos van Pretoria, is Maandagoggend veral gemaan om ekstra spaarsaam te wees: die Rayton Noord-reservoir en Rayton Suid-reservoir se watervlak het die afgelope ruk tot 15% teruggesak. Die Koedoesnek HL-reservoir (72%), die Soshanguve Noord-reservoir (75%) en Soshanguve Suid- reservoir (55%) se watervlakke het sedert die naweek goeie herstel getoon wat beteken dat die gebiede nou weer water in hul krane het. “Terwyl ons tot dusver saam met Rand Water gewerk het om langdurige groot onderbrekings in die Stad Tshwane te vermy, benadruk ek dat inwoners die waterbeperkings ernstig moet opneem,” sê Johnston. “Rand Water se algehele waterbergingsvlakke het nog nie noemenswaardig verbeter nie en hiermee in gedagte moet ons voortgaan om water te bewaar.” Maroela Media het vroeër berig Rand Water het twee weke gelede fase 2-waterbeperkings ingestel om waterverbruik met 30% te verminder. Die waterverskaffer het verlede week gesê sy watervoorsiening aan munisipaliteite het sedert die begin van die lente toegeneem van omtrent 4 300 miljoen liter water per dag tot omtrent 4 900 miljoen liter water per dag. Die gemiddelde waterverbruik per persoon in Gauteng is volgens Rand Water nagenoeg 300 liter per dag, teenoor die wêreldgemiddeld van 173 liter per dag. Johnston doen nou opnuut ’n beroep op Pretorianers om nié hul tuin met ’n tuinslang nat te lei, opritte en patio’s met ’n tuinslang skoon te spuit óf hul swembaddens vol te maak nie.